પૈસાના ખોટા દુર્વ્યયના બહાને આજે પણ મહિલાઓને સેનેટરી નેપ્કિનની જગ્યાએ માસિકધર્મના દિવસોમાં જૂના ચણિયા કે પછી ફાટી ગયેલા ગાઉનનાં કપડાંનો ઉપયોગ કરવો પડે છે. બીજી બાજુ ધર્મના નામે ઘરની વહુ, દીકરીઓે માટે આ દિવસોમાં ચુસ્ત આચારસંહિતા લાગુ પાડવામાં આવે છે. ઘરના પુરુષનો ચહેરો પણ નહીં દેખવાનો, ઘરમાં કોઈ જ વસ્તુને અડવાનું નહીં, ખાવાના વાસણ અલગ રાખવાના, પીવાના પાણીનો ગ્લાસ જુદો રાખવાનો, સૂવા માટે કંતાનની ગોદડીનો જ ઉપયોગ કરવાનો, કોઈનો સ્પર્શ નહીં કરવાનો કેમ કે રજસ્વલા મહિલાનો સ્પર્શ કરવાથી અપવિત્ર થઈ જવાય છે, તેમનો પડછાયો પડે તો સાપ આંધળો થઈ જાય, પાપડ કાળા પડી જાય, અથાણા બગડી જાય, જળાશયને અડકતાં તેમાં જીવજંતુ પડે અને આ સમય દરમિયાન મહિલાના શરીરમાંથી ઝેર નીકળે છે, વગેરે વગેરે. આવી વાતો નાનપણથી જ ધાર્મિક રીતે સમજાવવામાં આવી જેથી મહિલાઓ, યુવતીઓ, દીકરીઓ માટે આવા અનેક નિયમો બની ગયા. આજે ભારતની દીકરીઓ અંતરિક્ષ સુધી પહોંચી છે. આજે એવી કોઈ જગ્યા નહીં હોય જ્યાં મહિલા કામ ન કરતી હોય. છતાં આજે પણ દેશની અડધાથી પણ વધુ વસ્તી આવી ખોટી ધાર્મિક માન્યતાઓમાં જીવી રહી છે તે એક કડવી વાસ્તવિક્તા છે. મહિલાઓએ શરૃ કરેલી ખોટી પરંપરાઓનો ભોગ ખુદ મહિલાએ જ બનવું પડે છે. આવનારી પેઢીઓ પણ આ ખોટી માન્યતાઓમાં જકડાઈ રહી છે.